Fixit | Om te probeer verstaan
Ienie, mienie, maainie, mou – Watter kategese-materiaal moet my gemeente kies? Deel 1: Inleiding en Lesse wat Leef
Posted on Augustus 9, 2013 by Retha Faurie | Lewer kommentaar
"Dis fantastiese Kategeseboeke" het 'n buurgemeente ons vertel. "Strate beter as Daai Lesboeke wat julle gebruik." Ons gemeente besluit toe om Daai Lesboeke vir die Fantastiese Kategeseboeke te verruil. Maar waar ek nooit ons kategete hoor kla het oor Daai Lesboeke nie, het hulle gekla oor die Fantastiese Kategeseboeke. Ek is nou nog seker die Fantastiese Kategeseboeke is baie goed in die regte gemeente. Maar ek is ewe seker Daai Lesboeke is goed in die regte gemeente. Een soort lesboek pas net beter by ons gemeente. En iets anders pas by daardie gemeente.
Omdat daar soveel kategesemateriaal op die mark is, kan 'n evaluasie van al die materiaal, met voorbeeldlesse en op die ou end 'n vergelykende tabel met skakels na waar die materiaal bestel kan word, dalk gemeentes help om die regte materiaal te kies. Ek is natuurlik nie die enigste een met 'n opinie hieroor nie – dit sal wonderlik wees as ander kategete hier vertel wat hulle goed vind (of minder goed) in die lesse wat hulle gebruik. Julle kommentaar is welkom!
Die evalueerder: Sedert 1991 gee ek al omtrent 20 jaar lank Sondagskool vir laerskoolkinders. Ek het ook Kinderbediening-opleiding van CEF en die Kinder Evangeliste Opleidings Instituut. In die jare wat ek nie Sondagskool gegee het nie, het ek gewoonlik kleuterkerk, kinderkrans of Bybelklubs vir kinders aangebied. Ek het al in 3 gemeentes en met 6 (die ou AJK – Algemene Jeugkommissie, NG Kerk – boeke wat tot die laat '90s in gebruik was, die huidige AJK boeke, Modkats, Lesse wat leef, Paidion, LP3 ) stelle handboeke gewerk.
Hier volg dan opinies oor die 5 stelle handboeke wat nog steeds nuut gekoop kan word. Die opinie handel slegs oor Gr. 1-6 materiaal. 'n Reeks boeke wat nie die beste laerskoolmateriaal het nie kan goeie tienermateriaal aanhou, en andersom. Dis gewoonlik nie dieselfde persone wat die laerskool- en tienermateriaal vir 'n reeks handboeke skryf nie. Die volgorde waarin boeke aan die beurt kom in die resensies is toevallig, dis nie in volgorde van hoe goed die materiaal is nie.
'n Evaluasie van Lesse wat Leef se Gr.1-6 lesse
Susan Fourie het haar baie goed van haar taak gekwyt, veral as mens in ag neem dat hierdie boeke hoofsaaklik deur een individu geskryf is.